तानी ओरुवन
तानी ओरुवन (तमिल: தனி ஒருவன், अर्थ: अकेला व्यक्ति) सन् 2015 की तमिल भाषा की एक्शन थ्रिलर फिल्म है। इसे मोहन राजा द्वारा निर्देशित किया गया है। उन्होंने ही सुरेश और बालाकृष्णन के साथ पटकथा लिखी है। फिल्म में जयम रवि और अरविंद स्वामी मुख्य भूमिका में हैं। नयनतारा, थम्बी रमैया, गणेश वेंकटरमन, हरीश उथमन, श्रीचरण, राहुल माधव, नागिनेदु, मधुसूदन राव, सैजू कुरुप, नास्सर और मुग्धा गोडसे सहायक भूमिकाएँ में हैं। इसे हिन्दी में डबल अटैक 2 नाम से जारी किया गया है। कहानी आईपीएस अधिकारी मिथ्रान के इर्द-गिर्द घूमती है। वह एक समृद्ध वैज्ञानिक सिद्धार्थ अभिमन्यु को गिरफ्तार करना चाहता है। सिद्धार्थ अपने लाभ के लिए गुप्त चिकित्सा पद्धतियों का उपयोग अवैध तरीके से करता है। फिल्म को आलोचकों की प्रशंसा के साथ 28 अगस्त 2015 को जारी किया गया था। इसके निर्देशन, पटकथा, कहानी, गति और जयम रवि और थम्बी रमैया के प्रदर्शन की प्रशंसा की गई थी। यह व्यावसायिक रूप से सफल रही और वर्ष की सबसे अधिक कमाई करने वाली तमिल फिल्मों में से एक रही।